Rússneskt farþegaskip er væntanlegt til hafnar nú í júní. Yfirhafnsögumaður segir hafnir hafa móttökuskyldu við skip.
Rússneska farþegaskipið Minerva er væntanlegt til hafnar í Reykjavík 8. júní. Skipið tekur 152 farþega og er sérstaklega styrkt til siglinga gegnum ís. Skipið er gert út af bresku ferðaskrifstofunni Swan Hellenic en er í eigu Volga-skipafélagsins sem hefur höfuðstöðvar í borginni Nizhny Novgorod. Fletcher Group Holdings á ráðandi hluta í því félagi en eigandi þess er rússneskur milljarðamæringur, Vladimir Sergeyevich Lisin, einn auðugasti maður Rússlands. Lisin auðgaðist á stálframleiðslu og krafðist þess nýverið að Vladimír Pútín Rússlandsforseti stöðvaði innrásina í Úkraínu. Hann hvatti forsetann og aðra þjóðarleiðtoga til þess að finna friðsamlega lausn á ófriðnum. Gísli Jóhann Hallsson yfirhafnsögumaður Faxaflóahafna segir að rússneskum skipum sé enn sem komið er ekki óheimilt að koma til hafnar og sækja nauðsynlega þjónustu. Í raun hafa hafnir mótttökuskyldu við skip.

Hafnir hafa móttökuskyldu við skip sem koma til landsins. Skip í eigu rússnesks skipafélags er væntanlegt til Reykjavíkur í júní. 